Despatch klas van '66 weer 'op skool' | News24
Despatch klas van '66 weer 'op skool'
=Hoërskool Despatch se leerlingraad van 1966 het onlangs weer 'n draai by die skool gemaak. Hier is (agter van links) Esmé Reyneke (néé Oelofse), Amanda Fourie (néé Hitge), Marietjie Kalis (néé Strauss), Anton Scheffer, 1966 hoofdogter - Wilma Jordaan (néé Vosloo), Johan Coetzee, André Strydom en Leon Potgieter - 1966 hoofseun. Voor is Elize Lizamore (néé Olckers). Foto: JOHANN ENGELBRECHT
Nege-en-twintig matrieks uit die 1966 Hoërskool Despatch matriekklas van een-en- vyftig leerlinge, het onlangs na vyf dekades, weer 'n draai in klaskamers gaan maak.
"Na 50 jaar het die meeste van die 'maats' mekaar vir die eerste keer weer gesien," sê Johann Engelbrecht, een van dié 1966 matrieks.
"Gesigte is wedersyds versigtig bestudeer om na soveel jaar `n ongemaklike 'aangename kennis' te vermy."
Die klas van 1966 se reünie is deur die eertydse hoofdogter, Wilma Vosloo (nou Jordaan) gereël. Die groep het mekaar vir koffie in die voorportaal van die saal ontmoet.
"Daarna het ons met al ons staaltjies en
herinneringe van klaskamer tot klaskamer gestap."
Engelbrecht sê die aand se puik driegangete, voorberei deur Aneen de Jongh en Petra van Eeden, was 'n aangename geselligheid waar vertellinge die lagkliere oortyd laat werk het. Dié saamkuier is later afgesluit met die sing van die skoollied.
"Ondeundes het bevestig waarom hulle destyds geen onbekendes aan die kantoor was nie en vergete gebly het tydens nominasies vir die leerlingraad," sê Engelbrecht.
Sondagoggend het die groep die gesamentlike erediens bygewoon, wat `n optrede deur die Despatch Mannekoor ingesluit het.